b'\n_START_ARTICLE_\nItalijos katepanatas\n_START_SECTION_\nRaida\n_START_PARAGRAPH_\n751 m. langobardams pa\xc4\x97mus Raven\xc4\x85, Bizantija atsisak\xc4\x97 savo ambicij\xc5\xb3 Italijoje ir panaikino Ravenos egzarchat\xc4\x85. Net ir pie\xc4\x8diausios jos teitorijos Kalabrijoje buvo nusiaubtos sarac\xc4\x97n\xc5\xb3 ir nebekontroliuojamos. _NEWLINE_Ta\xc4\x8diau \xc4\xaf vald\xc5\xbei\xc4\x85 at\xc4\x97jus imperatoriui Bazilijui I, imperija v\xc4\x97l \xc4\x97m\xc4\x97 stiprinti savo pozicijas Apeninuose. Nuo 868 m. Bizantija reng\xc4\x97 s\xc4\x97kmingus i\xc5\xa1puolius prie\xc5\xa1 sarac\xc4\x97nus, v\xc4\x97liau prie\xc5\xa1 Benevent\xc4\x85, ir atsi\xc4\x97m\xc4\x97 nema\xc5\xbeai teritorij\xc5\xb3 Apulijoje bei Kalabrijoje. 873 m. buvo paimtas Otrantas, 876 - Baris, o Nikeforo Foko ekspedicij\xc5\xb3 d\xc4\x97ka Bizantija kontroliavo pietinius Apeninus._NEWLINE_U\xc5\xbeimtas sritis reik\xc4\x97jo administruoti, tod\xc4\x97l pietin\xc4\x97je Italijoje buvo diegiama tem\xc5\xb3 sistema. Nuo 896 m. \xc4\x8dia suformuotos Langobardijos, Kalabrijos ir Lukanijos temos. Apie 965 m. patogumo d\xc4\x97lei jos apjungtos \xc4\xaf Italijos katepanat\xc4\x85. Katepano rezidencijos vieta buvo Baryje._NEWLINE_Nuo XI a. vidurio prie \xc5\xa1iaurini\xc5\xb3 katepanato sien\xc5\xb3 stipr\xc4\x97jo normanai, kuriuos r\xc4\x97m\xc4\x97 Popie\xc5\xbeius, ir kurie tur\xc4\x97jo tiksl\xc4\x85 i\xc5\xa1vyti Bizantij\xc4\x85 i\xc5\xa1 Italijos. 1046 m. i\xc5\xa1 Bizantijos paver\xc5\xbeto Melfio vietoje \xc4\xafk\xc5\xabr\xc4\x99 Apulijos grafyst\xc4\x99, jie pastoviai reng\xc4\x97 reidus \xc4\xaf pietus ir ma\xc5\xbeino Imperijos kontrol\xc4\x99 bei teritorijas. 1071 m. Apulijos ir Kalabrijos hercogas pa\xc4\x97m\xc4\x97 Bar\xc4\xaf, taip galutinai u\xc5\xbebaigdamas Bizantijos vald\xc5\xbei\xc4\x85 Italijoje.'